Ilveseid elab Prantsusmaa idapiiril Vogeesides, Juuras ja Lääne-Alpides. Ilvesejahi keelas nii 1976. kui 1992. a seadus, kuid salakütte on palju rohkem kui ilveseid ja praeguseks on nad juba kadunud Lotringist (pr. k. Lorraine). Sinna, Metzi kanti, tulid ilvesed Põhja-Vogeesidest ja teadlased lootsid, et mõni seal viimati elavast 4 ilvesest võiks rännata Luksemburgi. 1990. a aprillis kirjutati kui suurest sündmusest, et Põhja-Prantsusmaal leiti noore ilvese jäljed. Nüüd külastavad Luksemburgi ja Belgia piiriäärseid alasid hoopis Saksa Pfalzi metsast sinna rännanud ilvesed.